- EFESIOS
- ←
- 1
- →

EFESIOS
Pabloou Efesopienag ẽsap phã deepʉ̈itarr
Chi phãtarr. Pabloou carta jayap phãjim aajem Roma phöbör ee cárcel deg simua: chamʉg Efesopienag deepʉ̈itarr, Filipopienag deepʉ̈itarr, Colosapienag deepʉ̈itarr, maimua jöoi Filemonag deepʉ̈itarr.
Biek ãb ich Pabloou mag Efeso phöbör ee judionaanag Ẽwandam iek jaau sĩerr aawai ichdëujã aiguim khʉʉn khaphʉ sĩejim (Hch. 18:18-21). Mag nʉm dʉ̈i Ẽwandam iek jawaag am aar mawi año thãrjupjö ag phöbör ee Cristo iek jaau sĩerr aawai chará ichdëu thum am khaphʉ sĩejim aajem (Hch. 19).
Chijã khʉʉn atheeta phãjĩ. Mag jaar provincia de Asia ee Efeso phöbörta chi pömaam ajim aajem. Mag phöbör pömaam aawai õor pöm sĩi mercancia aunaa për nʉmuapaita naajeejim anaabá. Ich ag phöbör eeta am ẽwandam Diana anʉmʉg jëeujem dijã sĩejim aajem (Hch. 19:27).
Mʉg cartaan Pabloou Efesopien thum chi ʉ̈kha durrum khʉʉn atheeta phãjim aajem, nacha amachdëu ũrwia deeum iglesiaag deebapäaiwai thumaam khʉʉnag ũrmamkhĩir. Mag Efesoom iglesia een judionaan khabam khʉʉnta ʉ̈rcha naajim aajem.
Khan jawaag ajĩ. Pabloou ʉ̈rcha mʉg carta phãju khĩirju wai sĩerran, jãga Cristoou judionaan amach meeun khabam khʉʉn dʉ̈ijã õor ãbpaimjöo apʉ̈ijĩ a jawaag ajim (2:13-16). Ajapcharan maach mʉg Cristo iekta ʉ̈khawi i dënkha nʉm khʉʉnan, deeum meu awiajã, thum meu ãbpaimjönaa dö ãbam eem khʉʉnjöta nʉm a jaaupäaig ajim; ajapcharan mag ãbpaimkha nʉmuata Cristo iglesiakha nʉm jawaag. Jãga mag nʉ a jawaag Pabloou mʉgta jaaujim:
(1) Maach thum chi ʉ̈kha nʉm khʉʉnta Cristo morkha nʉm anaabá; maagwai ich jũrr maach Pörkha sim aajem (Cap. 4:15-16).
(2) Maachin di ãbpaim ëu awaag pa khapaana thʉrrp thʉnʉmjöta nʉm anʉm; mamʉ mag dipá pöm thʉnʉm ee ãb sim chi ajapcharam; ma, ich Cristo aajem, chi dihãd jãrram (Caps. 2:20-22, 4:4).
(3) Mag Cristo morkha nʉm aiguin, ʉʉi ich jaai appai oo sĩerrʉmjöta nʉm aajem (Cap 5:22-32).

1
Salud
1 Mʉʉn Pabloou, Ẽwandamau khõsi sĩerrjö Jesucristooucha ich i jaaumkhĩir jʉr autarr. Muata pãrag mʉg ẽsap phã deepʉ̈i chirʉm, Efeso phöbör ee Ẽwandam dënkhanaa Jesucristo iek ʉ̈kha nʉm khʉʉnag. 2 Pãar kõit maach Aai Ẽwandamag jëeu chiraajem ichdëuta maach Pör Jesucristo dʉ̈imua ʉ̈u dʉ̈rrcha pãar eeg oowi pãar khõinaa phë wai naamkhĩir.
Cristo dënkha nʉm khʉʉn dʉ̈i Ẽwandamau ajapha aajem
3 Muan maach Pör Jesucristo Aaita thö iekhaajem; ajapcharan Ẽwandamma; irigpaita ʉ̈u ajim a chiraajem, chadcha maach dʉ̈i ajapha amkhĩir Cristo pʉ̈itarr paar. Mag maach Cristo dënkha naawaita Ẽwandamau ʉ̈gtharmpeen dʉ̈i aajemjö maach dʉ̈i mʉig eegarwejã ich Akhaar gaaimua ajaphata aajem. 4 Pari mag maach dʉ̈i ajapha sim chan sĩi eeupemjö khĩirju auwi khaba, warr mʉg jẽb ompaaju nawe Jesucristo gaaimua ich Ẽwandamau ya maach ich dënkha auju khĩirju wai sĩerr aawaita maagjem, ich dau na tag kulpjã chukhu sĩi ich atheepaita ichdëu khõsimjö wënʉrramkhĩir. Mag warrgarwe ich garmua maach khõsi arr aawaita 5 Jesucristo gaaimua ya maach ich chaainkha aujujã khaphʉ sĩejim, ichdëu maach dʉ̈i am khõsi khĩirju wai sĩerrjö. 6 Mag gaaimuata chadcha ich mag Ẽwandam ajaug phënaa i thö iekhaajem, mag ich ajaug sĩerrʉm gaaimua ichdëu ich Iewaa daupii aajemta ʉ̈u maach athee pʉ̈itarr aawai. 7 Maach pekau gaaimua Ẽwandam dʉ̈i iekkhõr pöm narrta, sĩi khajapham dëbpaar phag nʉmjö Jesucristoouta maach daupigau ich bagau maach phag athaawai, ʉ̈u Ẽwandamau maach khaibagjã chugpaawi warre magʉm khĩir okhoopʉ̈ijim. 8 Pari magpaijã khaba, chadcha ichdëu maach khõsi chirʉm khap amkhĩir, maachig ich khĩirjugjã deewi ʉ̈u magʉmjã khaphʉ wënʉrrʉm. 9 Ajapcharan ĩchab warr ichdëupai ich thãar ee nem waumaju khaphʉ aajerrta maachig khaphʉ apijim. 10 Mag ich thãar eepai nem wauju khĩirju wai sĩerran, mʉg atag chadcha ichdëu magju ed paawaita ichdëu khĩirju simjöo aju. Mag edta ich Ẽwandamau õor thum edjã ee nem thʉnʉmpa Cristoog thʉsĩepʉ̈iju, am dʉ̈i jũrr ichdëuta khap amkhĩir.
11 Magta agtha maach thaababa nʉwe Ẽwandamau ya maach ich dënkha wai sĩejim, Cristo dʉ̈i khapeerkha nʉisiewai mag nawe ichdëu deeju jaau sĩerrjã ichdëu mag khĩirju wai sĩerrjö chadcha jʉ̈amkhĩir; Ẽwandamaun chadcha ichdëu oowai ajapha aju ayaam nemta wau sĩerrʉm. 12 Magta maach chi nacha Cristo iek ʉ̈khatarr khʉʉnjã ich dënkha aujim, mag ichdëu maar ich dënkha autarr gaaimua pãar maarjö i iek ʉ̈kha nʉm khʉʉnaujã ich Ẽwandam ajaug khitʉmta thö iekhamkhĩir. 13 Maguata pãraujã ĩchab chadcha Ẽwandam iek chaar mʉg maach peerdʉajem iek jaau nʉm ũrwi ʉ̈u Cristo iek ʉ̈khabaawai, Ẽwandamau ag nawe ichdëu deeju jaautarrjö pãragjã ĩchab ich Akhaar deejim. Mag ich Akhaar deetarran, pãarjã chadcha ich dënkha wai sim khap amkhĩir ajim. 14 Mʉʉgwaiwejã ya Cristo gaaimua Ẽwandamau maach ich dënkha wai sĩewai mʉg atag ya ichdëu maach auju ed paawaijã warre ich aarcha maach phë auwi ich dʉ̈ichata wai sĩsiju. Mag chadcha ichdëu maach ich aar phë auju khap amkhĩirta ich Akhaarjã mag maachig deejim. Mag ich garmua maach dʉ̈i magju a simʉn mʉʉgwaiwe ich ajaug thö iekhamkhĩrau.
Chi ʉ̈kha nʉm khʉʉn kõit Pabloou Ẽwandamag khĩirjug jëeujerr
15 Maguata, chadcha pãrau pãachdëu maach Pör Jesús iek ʉ̈khatarrta agtha ogdʉba thãraucha ʉ̈khanaa thum Ẽwandam õorkha thʉnʉm khʉʉnjã daupii aajem khaphʉ chiraawai, 16 Ẽwandamag jëeuwaijã pãar jãg nʉm paar irig ʉ̈u ajim ab khaba ʉ̈u ajim a chiraajem. 17 Ʉ̈u pãrau bʉchkhun Ẽwandam khaphʉ naab mamʉ, warag ʉ̈rʉʉchata i khaphʉnaa jãgata Cristo gaaimua pãar athee nem ajapham pöm waaujẽ a khap apim khõsi chirʉm. Maguata muan maach Pör Jesucristo Ayagta jëeu chiraajem, ajapcharan ich Jöoi ʉ̈gthar chiraajemʉgma, pãrag ich khĩirjug deebarmua magʉm khap amkhĩir. 18 Mua jëeujem ĩchab Ẽwandamag, ichdëuta warag pãar khĩirjug aarthʉgbapʉ̈imjö amkhĩir; magbaawai mag ya ich aarcha phë athaawai ich dʉ̈icha onee wënʉrraju jaau simjã ajapcha khaphʉnaa, mag ich õorkha thʉnʉm khʉʉnan chadcha peerdʉwi naawai mʉigwejã onee naaju aai nʉm a khaphʉ amkhĩir. 19 Mag nʉm dʉ̈i ĩchab khap apim khõsi chirʉm, jãga mag Ẽwandam thumaam khʉʉn khãaijã ichta jua theeg sĩerrʉmta maach chi ʉ̈kha nʉm khʉʉn dʉ̈i sĩejẽ. 20 Ich mag jua theegau khabajieb Ẽwandamau deeu Cristo phiriu auwi ʉ̈gthar ich juachaar garcha thumaam khʉʉn Pörkhamkhĩir juppitarr. 21 Mag ich juachaar gar juppinaa ichjö jua theeg apibaawai, ichta reinaan thʉnʉm khãaijã ʉ̈rpainaa nem thumaa mʉg jẽb gaai wa edjã ee khãijã mepeenjöm thʉnʉm khãaijã ichta ʉ̈rpai apijim, mʉg atag pawiajã ich mag sĩerramkhĩir. 22 Magta Ẽwandamau nem thʉnʉm thumaa sĩi ich Iewaa Cristoogta thʉsĩepʉ̈ijim. Magnaa ichta maach chi ʉ̈kha nʉm khʉʉn Pörkhapinaa 23 maachigta ich Iewaa jũrr, mʉg jẽb gaai ichdëu khõsimjö nem wauju ayaa apijim. Cristoon ich appai simta durrpierr sĩerraawai ãbmuajã jamta i sĩejẽ aju khabam. Mag simta maach chi ʉ̈kha nʉm khʉʉn dʉ̈in ichta chi Pörkha sim.

- EFESIOS
- ←
- 1
- →

© 2011 WBT